Mikloško, Jozef, poslanec NR SR (2015-09-24):
Ďakujem. Vážený pán podpredseda, vážení páni kolegovia, spravodajcovia a ostatní, ja by som povedal pár slov, ako som si tento zákon prečítal a tieto spravodajstvá počul. Tak ja si myslím, že to, že sa seniorom pomôže, oceňujem, teda ako predseda Združenia kresťanských seniorov musím to oceniť. Samozrejme, do lekární Max nikdy nepôjdem, to som si už dávno, dávno povedal a, žiaľ, ani ako darca krvi nemôžem účinkovať, lebo som mal ako decko žltačku, a to je, myslím, vtedy zakázané toto. Samozrejme si myslím, že darcovstvo krvi by nemalo byť bezplatné. No proste za hocijakú hlúposť sa platí, tak týmto ľuďom, ktorí chodia tam, obetujú svoj čas, svoju krv a neviem čo všetko, samozrejme, musia byť evidovaní ako zdraví ľudia, to sa iste stane, že nejakým spôsobom by sa im malo, za socializmu, myslím, že im dávali nejaký sáčik s potravinami a neviem čo, ale malo by to byť primerane ocenené aj finančne. Na to určite by sa peniaze, samozrejme, našli. Oceňujem to, že sa to dotkne vlastne 1,8 milióna poistencov. A už v dvetisícštrnástom bolo akurát tiež 1,8 milióna vyplatených 68-tisíc poistencom na týchto doplatkoch. Treba pripomenúť, myslím, že pán Mihál to už tu povedal, že sa to vlastne začalo, tieto doplatky, už za minulého ministra v Radičovej vláde a je to v prospech ľudí, aj keď pri tom obrovskom raste počtu liekov a ich spotrebe aj vracania neni to až tak veľa, najmä pre starých ľudí, seniorov, kde tých liekov je viacej a tých peňazí je menej. Je tam taká veta v stanovisku ministerstva financií, že je potrebné uviesť teda navrhovateľmi, že tých 8,2 milióna euro, ktoré sú nárokom na štátny rozpočet, odkiaľ navrhovatelia mienia zobrať. Tak neviem, nenašiel som tam odpoveď na otázku ministerstva financií, ktorá je v prílohe. Krátke také metodické poznámky, systémové, by som povedal, že skutočne máme obrovský počet liekov, neviem, jak tí lekári, chudáci, môžu z takého množstva si vybrať vždy akurát ten jeden. Do toho sa dávajú veľké peniaze aj štátu, aj poisťovní a aj ľudí. Nedávno som mal také štatistiky, mám to niekde aj vypísané, koľko naozaj miliárd dávame na to, koľko miliárd sa dáva na reklamu liekov všade a aké zisky kto z toho má, samozrejme, dáva veľa do výskumu, aj by mal mať zisk primeraný. Čiže tu mi tak zrovna chýba práve tendencia znižovať spotrebu liekov nejakým spôsobom. Myslím, že sto ton sa každoročne vracia do lekární ako nespotrebované, ale iste keby, by to bolo omnoho, omnoho viacej, lebo proste tých škatúľ liekov už nevyužitých alebo nedovyužitých v každej rodine je veľa. K tomu ešte jednu poslednú poznámku, ktorá trocha je systémová zase a nesúvisí celkom s týmto, ale súvisí s cenami liekov, ale od nich sa vlastne odvodzujú aj tieto doplatky a všetko. Bežný človek z ulice nevie, jak sa k tej cene príde. Niekto vám predpíše lieky, nemusíte platiť nič, chvalabohu, teraz musíte za predpísané niečo platiť. Keď si chcete niečo kúpiť bez predpisu, dá sa, ale už vtedy musíte podstatne viac platiť a niektoré lieky sú veľmi drahé aj veľmi vraj dobré, ale nedajú sa predpísať a sú veľmi drahé. Ja teda veľa tých liekov neberiem, ale mám také žily od futbalu a od atletiky, celý život už, takto to bude vždy, a niekto povedal, že Detralex je dobrý liek. Dobre, tak si ho idem vždy kúpiť, ale, samozrejme, nedá sa na lekársky predpis, a teraz nejde o mňa, ale tá škatuľka stojí 15 – 20 euro každá, čiže je zaujímavé, že teda tento sa nedá na lekársky predpis a je veľmi drahý, tak možnože by mohol niekto povedať z lekárskej brandže, už pán bývalý exminister tu neni, ale možno aj niektorý z navrhovateľov, že vlastne aká je tá politika tej stanovenej ceny liekov, čo je na predpis, čo nie je na predpis, čo je veľmi drahé, čo je veľmi lacné. No tak ten Detralex je ako, ja som to tu už raz spomínal, ale išlo to dostratena. Tak možno by som sa to rád dozvedel, že teda aká je tá lieková politika, že komisia stále zasadá a stále niečo zníži, niečo zvýši, niečo zakáže, niečo a tak ďalej. Ďakujem pekne. Ja tento zákon podporím, pretože je v prospech seniorov, seniori stále budú mať málo, a teda aj keby tie sociálne balíčky nám zhadzovali z lietadla, by nebolo zlé, nakoniec, tak nemalo by to byť len pred voľbami, malo by to byť stále, kontinuálne, ale teda som rád, že sú. Ďakujem.